Notum sit omnibus presentibus et futuris quod ego, Landricus de Poissinis, pro salute anime mee recognovi eleemosynam quam antecessores mei donaverant Deo et Beate Marie et monachis de Charitate, in puram et perpetuam eleemosynam, scilicet medietatem quam habebant in camparto et in bosco de Cyesny (?). Insuper donavi eis mediam relique medietatis, quod meum erat, in eleemosynam perpetuam. Tum domui de Charly plenum usagium in eodem bosco recognovi et concessi, ita quod in illo possint libere capere quecumque sibi necessaria erunt ad focum, ad edificia, ad vineas et omnia negotia sua, nihil tamen inde poterunt vendere vel donare. Habebit etiam predicta domus in bosco prefato dimidiam partem panagii. Hoc donum meum et recognitionem, ego Landricus, feci laudare per uxorem meam Guiburgam, et filios meos Ascelinum, Rainaldum, Gaulterinum, Clarembaudum et Hugonem. Et ut hoc ratum sit et firmum, et a nullo in posterum possit infirmari, presentem cartam sigillo domini Gualcherii, Nivernensis episcopi, feci confirmari. Actum anno Domini millesimo centesimo nonagesimo sexto.